**PR 05/2017**

**5 . júl 2017**

**Tlačová správa: Výročná správa úradu EASO o situácii v oblasti azylu v EÚ a najnovšie číselné údaje o azyle**

***Európsky podporný úrad pre azyl (EASO) dnes vydal svoju ročnú referenčnú správu: Výročnú správu o situácii v oblasti azylu v Európskej únii za rok 2016. Cieľom správy je poskytnúť komplexný prehľad situácie v oblasti azylu v EÚ+ (členské štáty EÚ plus Nórsko, Švajčiarsko, Island a Lichtenštajnsko). Skúmajú sa v nej žiadosti o medzinárodnú ochranu predložené v EÚ, analyzujú údaje vzťahujúce sa na žiadosti a rozhodnutia, trendy v oblasti azylu vrátane hlavných problémov a reakcií na ne v priebehu roku, najvýznamnejších medziinštitucionálnych zmien a zmien v právnej oblasti a poskytuje sa prehľad praktického fungovania spoločného európskeho azylového systému.***

\*\*

V roku 2016 bolo v EÚ+ predložených takmer 1,3 mil. žiadostí o medzinárodnú ochranu. V porovnaní s rokom 2015, keď bolo doručených približne 1,4 mil. žiadostí, teda dochádza k zníženiu o 7 %. Výrazný nárast počtu žiadostí o azyl v uplynulých dvoch rokoch viedol aj k zvýšeniu počtu rozhodnutí vydaných súdom prvého stupňa: v roku 2016 krajiny EÚ+ vydali okolo 1,15 mil. rozhodnutí na prvom stupni, čo v porovnaní s rokom 2015 predstavuje nárast o 84 %. Počet rozhodnutí vydaných v roku 2016 na druhom stupni v porovnaní s rokom 2015 takisto vzrástol, a to o 21 %. Celkový podiel uznaných žiadostí o azyl sa v prípade rozhodnutí na prvom stupni pohyboval na 61 %, pričom v porovnaní s predchádzajúcim rokom to predstavuje zvýšenie.

Najväčší počet zaregistrovaných žiadateľov o azyl pochádzal zo Sýrie, z Afganistanu, Iraku, Pakistanu a Nigérie. Hlavnými prijímajúcimi krajinami boli Nemecko, Francúzsko, Grécko, Rakúsko a Taliansko. V porovnaní s rokom 2015 sa zaznamenalo o 7 % viac žiadateľov čakajúcich na konečné rozhodnutie, čím sa ďalej vyvíjal tlak na azylové a prijímacie systémy krajín EÚ+.

Kríza v Sýrii bola stále kľúčovým faktorom, pokiaľ ide o počet žiadostí o medzinárodnú ochranu v krajinách EÚ+. Žiadatelia najčastejšie hlásili sýrske občianstvo, ktoré bolo uvedené v prípade 26 % zo všetkých žiadostí v EÚ+.

V EÚ+ požiadalo v roku 2016 o medzinárodnú ochranu viac ako 65 000 maloletých osôb bez sprievodu, čo bolo o 37 % menej ako v predchádzajúcom roku. Zo všetkých žiadostí maloletých osôb bez sprievodu v EU+ až 37 % predložili afganskí štátni príslušníci.

**Najnovšie číselné údaje** v prvých mesiacoch v roku 2017 sa zaznamenalo ďalšie zníženie počtu podaných žiadostí o medzinárodnú ochranu v porovnaní s mesačnými údajmi uvádzanými v roku 2016, v roku 2015 a v druhej polovici roku 2014. Číselné údaje v prvých mesiacoch roku 2017 boli však stále vyššie v porovnaní s prvou polovicou roku 2014. V období od januára do mája 2017 bola Sýria naďalej uvádzaná ako hlavná krajina pôvodu žiadateľov zaregistrovaných v krajinách EÚ+. V tomto období však štátni príslušníci Sýrie predstavovali iba 13 % všetkých žiadateľov v EÚ+, čo je významnou zmenou v porovnaní s predchádzajúcim rokom, keď v priemere jedna zo štyroch žiadostí bola predložená Sýrčanmi. V prvých štyroch mesiacoch roku 2017 približne tretina všetkých žiadateľov v EÚ+ uvádzala okrem Sýrie aj tri iné krajiny pôvodu – Afganistan, Nigériu a Irak. Najväčší podiel ohlásených maloletých osôb bez sprievodu naďalej tvorili afganskí štátni príslušníci. Do konca mája sa zaznamenalo viac ako 595 000 prípadov, v ktorých žiadatelia čakali na rozhodnutie súdu na prvom stupni, pričom 59 % z nich nebolo uzavretých dlhšie ako šesť mesiacov.

*Všetky ďalšie informácie o úrade EASO poskytne Jean-Pierre Schembri na e-mailovej adrese:* *jean-pierre.schembri@easo.europa.eu* *(sledujte nás naživo na twitteri* [*@EASO*](https://twitter.com/EASO)*).*